A Casa San Lourenzo e o Pazo da Escola participan na 11ª edición do “Outono gastronómico” – ValmiñorTV.com
Inicio » BAIONA » A Casa San Lourenzo e o Pazo da Escola participan na 11ª edición do “Outono gastronómico”
A Casa San Lourenzo e o Pazo da Escola participan na 11ª edición do “Outono gastronómico”
Posted on 1 octubre, 2017 by Redacción
Desde o 15 de setembro ao 17 de decembro a Casa San Lourenzo de A Granxa-Belesar, en Baiona, e o Pazo da Escola de Mañufe, en Gondomar, participan na 11ª edición do Outono Gastronómico, a exitosa proposta de turismo rural promovida por Turismo de Galicia. Preto de 90 establecementos das catro provincias forman parte desta consolidada iniciativa, na que se combinan restauración e aloxamento con modalidades e prezos moi atractivos.
Os establecementos participantes ofrecerán dous menús diferentes, con produtos galegos de recoñecida calidade, deseñados especificamente para o Outono Gastronómico. Ademais, co fin de adaptarse aos gustos e ás necesidades dos diferentes tipos de viaxeiros, propóñense as modalidades Menú Outono Gastronómico sen pernoitar, Paquete Outono Gastronómico para unha noite, Fin de semana Outono Gastronómico para dúas noites e Fin de semana familiar Outono Gastronómico para dúas noites con nenos. Todas as opcións ofértanse tanto en habitación dobre como en individual, e con tarifas que oscilan entre os 30 e os 300 euros.
Esta proposta permite durmir en edificacións con moito encanto e historia, situadas en paraxes tranquilos onde desconectar da rutina. Os interesados nela poderán atopar completa información nas guías promocionais dispoñibles nas oficinas de turismo, nos propios establecementos e noutros espazos de interese. Tamén a través das redes sociais, nas que haberá concursos con estancias como agasallo, ou na páxina web turismo.gal, que dispón do apartado outonogastronomico2017.com con todos os detalles.